Buitelander op lughawe met dwelms betrapDie Kaapstad Internasionale Lughawe. (Foto: Cape Town International Airport/Facebook) ŉ 50-jarige buitelander is by die Kaapstad Internasionale Lughawe in hegtenis geneem nadat dwelms in sy bagasie gevind is. Die verdagte is Woensdag in hegtenis geneem en het reeds Donderdag in die hof verskyn voor die saak tot 29 Desember uitgestel is vir ŉ borgtogaansoek. Lede van die grenspolisie se teendwelmsmokkelary-eenheid het by die lughawe patrollie gedoen toe hulle die verdagte in die internasionale vertreksaal opgemerk het. Volgens lt.kol. Malcolm Pojie, polisiewoordvoerder, het die verdagte verdag en op sy senuwees voorgekom waarna beamptes hom genader het om sy paspoort en reisdokumente te verifieer. “Tydens ondervraging het die verdagte onrustig geraak, wat verdere agterdog gewek het, en die beamptes het besluit om sy bagasie te deursoek.” Daar is op 2 kg se heroïen in ŉ versteekte kompartement in sy bagasie afgekom. Die waarde van die dwelms is nagenoeg R480 000. Dit is nie bekend gemaak van watter nasionaliteit die verdagte is nie.